《崧高齐上施参政寿》
宋代·许及之

灵山钟秀崧高齐，鹿苑名胜神所栖。水晶玉札银成泥，无论粉所丹黄黳。

文星相望直斗奎，出藩入从黄金闺。谁坐廊庙赓凫鹥，山经地志古有稽。

我公间气今其繄，资兼文武双印提。十年太学甘朝齑，吐光万丈腾虹霓。

鸡林传诵争航梯，至今威名詟羌氐。张旃朔庭抚遗黎，鼓舞雄豪泣旄齯。

折冲樽俎眠鼓鼙，屯云万里行春犁。五风十雨无苦凄，此疆尔界谁町畦。

不须京观封鲸鲵，混一少忍矜扶藜。从容论道开端倪，一语折衷温如绨。

鉴裁不阅黄与骊，流品自成桃李蹊。琴音八极回薰兮，长庚夜明玉绳低。

貂珰晓驰建章西，黄封九酝天处题。寿以一饮千玻瓈，公开寿域民同跻。

龟文燕颔额插犀，中书之考米一稊。葛仙炼丹旧有溪，从公拟欲求刀圭。

散作人间刮膜篦，尽洗凡骨开尘迷。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。